… રોજની માફક આજે પણ સવારે આઠ વાગે આઠ વર્ષની લાડલી દીકરી પ્રિયા સ્કુલ જઇ રહી હતી ત્યારે ભૂમિકાએ એને ઊઠાડયો. અને રોજની માફક મ્યુઝીક સીસ્ટમ તરફ વળ્યો, ગમતા ગીતોનું સીલેકશન કરી, પ્લે લીસ્ટ બનાવીને બ્રશ કરીને ભૂમિકાને વેલેન્ટાઇન ડે વીશ કર્યુ, પણ પ્રતિભાવ ઠંડો રહ્યો, એણે વિચાર્યુ કદાચ શરદીના કારણે મૂડ નહીં હોય. મનોમન વિચારતો રહ્યો બીચારી (!) આખો દિવસ કોર્ટમાં અસીલો, વકીલો અને દલીલો વચ્ચે પીસાય, ઘર સંભાળે, પ્રિયાને ભણાવે એમાં પોતાને માટે તો સમય જ ક્યાં રહે? આવી પત્ની મેળવવા બદલ પોતાની જાતને ધન્ય સમજતો ચાહની રાહમાં બેઠો રહ્યો. ચાય આવી, પીવાઈ ગઈ. રોજની માફક વાતાવરણ હળવું કરવાના ઇરાદે સીલી મજાક કરીને, પાડોશીઓની મતલબ વગરની વાતો કરીને ભૂમિકાના દિલને બહેલાવવાની નાકામિયાબ કોશિશ કરતો રહ્યો. પરંતુ ભૂમિકાના મૌનને હવે આલોક સમજી રહ્યો હતો કે એને પેટમાં ક્યાં દુ:ખે છે?.